กสทช. ลั่นวันที่ 2 ธ.ค.นี้ ใช้เกณฑ์เรียงช่องทีวีดิจิตอล 1-36 ทุกแพลตฟอร์ม
กสทช. ลั่นใช้เกณฑ์การจัดลำดับบริการโทรทัศน์ หรือหลักเกณฑ์การเรียงช่องทีวีดิจิตอล 1-36 ช่อง ในวันที่ 2 ธ.ค.นี้
23 พ.ย. 2558

นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (เลขาธิการ กสทช.) เปิดเผยว่า ในวันที่ 2 ธ.ค. 2558 ประกาศ กสทช. เรื่อง หลักเกณฑ์การจัดลำดับบริการโทรทัศน์ หรือหลักเกณฑ์การเรียงช่อง ที่ได้ประกาศในราชกิจจานุเบกษาตั้งแต่วันที่ 2 ต.ค. 2558 จะมีผลบังคับใช้ตามกฎหมาย ซึ่งจะทำให้ผู้รับใบอนุญาตให้บริการโทรทัศน์ที่ไม่ใช้คลื่นความถี่ อาทิ ช่องดาวเทียม เคเบิ้ลทีวี ต้องจัดให้มีรายการโทรทัศน์ที่ให้บริการเป็นการทั่วไป (ช่องทีวีดิจิตอล) ไว้ที่ช่องรายการ 1-36 ส่วนช่องรายการที่ 37-60 เป็นช่องที่ผู้ประกอบการเลือกนำรายการใดมานำเสนอก็ได้
ทั้งนี้เมื่อประกาศฉบับนี้มีผลบังคับใช้ประชาชนจะได้รับประโยชน์ ไม่ต้องสับสนจำเลขช่องที่แตกต่างกันเมื่อดูช่องรายการทีวีดิจิตอลจากแพลตฟอร์มที่ต่างกันต่อไป ไม่ว่าจะดูทีวิดิจิตอลจากจานดาวเทียม หรือเคเบิ้ลทีวี หรือดิจิตอลทีวี กดช่อง 1 ก็จะได้ดูรายการเดียวกัน
สำหรับช่องรายการทีวีดิจิตอลในปัจจุบัน ได้แก่ ช่อง 1 คือ สถานีโทรทัศน์กองทัพบกช่อง 5 HD1, ช่อง 2 คือ สถานีวิทยุโทรทัศน์แห่งประเทศไทย, ช่อง 3 คือ ไทยพีบีเอส HD, ช่อง 10 คือ ช่องรัฐสภา         
ช่องเด็ก เยาวชน และครอบครัว เริ่มตั้งแต่ช่อง 13 คือ ช่อง 3 แฟมิลี่, ช่อง 14 คือช่อง MCOT Family, ช่อง 15 คือ ช่อง LOCA
ช่องข่าวสารและสาระ เริ่มตั้งแต่ช่อง 16 คือ ช่อง TNN 24, ช่อง 17 คือช่อง ไทยทีวี, ช่อง 18 คือ ช่อง NEW tv, ช่อง 19 คือ ช่อง SPRING NEWS, ช่อง 20 คือ ช่อง BRIGHT TV, ช่อง 21 คือ ช่อง VOICE TV, ช่อง 22 คือ ช่อง NATION TV
ช่องรายการทั่วไป (SD) เริ่มตั้งแต่ช่อง 23 คือ ช่อง WORKPOINT TV, ช่อง 24 คือ ช่อง true 4U, ช่อง 25 คือ ช่อง GMM, ช่อง 26 คือ ช่อง NOW, ช่อง 27 คือ ช่อง 8, ช่อง 28 คือ ช่อง 3SD, ช่อง 29 คือ ช่อง MONO 29
และช่องรายการทั่วไปที่มีความคมชัดสูง(HD) เริ่มตั้งแต่ช่อง 30 คือช่อง MCOT HD, ช่อง 31 คือ ช่อง ONE HD, ช่อง 32 คือ ช่องไทยรัฐ TV, ช่อง 33 คือ ช่อง 3 HD, ช่อง 34 คือ ช่อง AMARIN TV HD, ช่อง 35 คือ ช่อง 7 HD, ช่อง 36 คือ ช่อง PPTV HD
“ตั้งแต่วันที่ 2 ธ.ค. นี้ ประชาชนที่ดูทีวีจะรับชมทุกช่องเหมือนกันหมด ไม่ว่าจะดูผ่านเคเบิ้ลทีวี หรือทีวีดาวเทียม จะเป็นเลขช่องเดียวกับที่ผู้ประกอบการช่องทุกช่องได้เลือกหมายเลขทีวีดิจิตอลตั้งแต่การประมูล ซึ่งเป็นสิ่งที่สำนักงาน กสทช. ได้ผลักดันให้การเรียงเลขช่องเกิดขึ้น และมีผลบังคับใช้ได้จริง” นายฐากร กล่าว